Frank Jensen (S), 1997-12-11:
Dette beslutningsforslag, der er fremsat af Venstre og Det Konservative Folkeparti,
vil især på to hovedområder skærpe de gældende kriterier for meddelelse af dansk indfødsret, som er udmøntet i cirkulære nr. 132 af 3. oktober 1997. For det første ønsker de to partier, at sprogkravet skærpes, således at ansøgere om dansk indfødsret som udgangspunkt skal beherske det danske sprog i såvel skrift som tale i rimeligt omfang samt have et basalt kendskab til danske samfundsforhold.
Dernæst stilles der krav om, at ansøgere, som er idømt ubetingede fængselsstraffe i fire år eller derover, ikke skal have mulighed for nogen sinde at opnå dansk indfødsret.
Det samme gælder personer, der har begået
personfarlig kriminalitet såsom grov vold, grove sædelighedsforbrydelser, drab og drabsforsøg samt alvorlig narko- eller økonomisk kriminalitet, uanset straffens længde.
Endelig er det forslagsstillernes opfattelse, at der som hovedregel kun skal kunne gives dansk indfødsret til personer, der har tilbagebetalt forfaldne tilbagebetalingspligtige ydelser fra det offentlige.
Jeg må tilstå, at jeg er meget forundret over det beslutningsforslag, som Venstre og Det Konservative Folkeparti nu har fremsat.
Jeg tænker her særligt på de skærpelser, som er foreslået vedrørende kriminalitet og ansøgernes danskkundskaber.
I forhold til de skærpelser, som Venstre og Det Konservative Folkeparti fremlagde under forårets forhandlinger om nye kriterier for tildeling af dansk indfødsret, stilles der nu både krav om yderligere generelle skærpelser vedrørende kriminalitet og også et helt nyt krav om, at personer, der har begået forskellige former for mere alvorlig kriminalitet, helt skal være afskåret fra at opnå dansk indfødsret uanset straffens længde.
Endvidere stilles der krav om, at ansøgere også skal kunne skrive dansk - en yderligere stramning i forhold til forårets forhandlinger, hvor vi ud over spørgsmålet om ansøgernes mundtlige danskkundskaber også berørte spørgsmålet om ansøgernes læsefærdigheder og kendskab til det danske samfund.
Jeg spørger mig selv: Hvad i alverden er baggrunden for disse helt nye krav?
Hvad er det, der er sket, siden vi sidst var samlet for et halvt år siden og sad og forhandlede?
Det overrasker mig måske ikke så forfærdelig meget, at Venstre fremsætter forslag om yderligere stramninger på området, men at også De Konservative nu synger med på samme melodi, er for mig en stor negativ overraskelse i denne sammenhæng.
Efter min opfattelse har navnlig Det Konservative Folkeparti et kæmpe forklaringsproblem.
Jeg er kort sagt meget forundret over, at skruen nu skal strammes endnu en tak i forhold til forårets drøftelser
Forslaget indeholder absolut ingen udstrakt hånd, snarere en politisk markering, der alene har til formål at skabe konfrontation.
Hverken samarbejde eller forlig er udtrykt i dette forslag.
Jeg synes, det er ærgerligt, hvis det her alene skal bruges som grundlag for at skabe usikkerhed om de konkrete regler, der er i dag.
Det eneste positive, jeg kan sige om dette beslutningsforslag,
er, at tanken om en opdeling af fremtidige lovforslag om indfødsrets meddelelse i forskellige personkategorier nu må anses for at være stendød.
Det er selvfølgelig et glædeligt budskab, som jeg har noteret mig med tilfredshed at Venstre ikke længere har på sit program, at vi skal til at sortere mennesker på det lovforslag, som skal fremsættes.
På regeringens vegne må jeg afvise beslutningsforslaget.
Alene tanken om, at visse straffede personer for altid skal afskæres fra at få dansk indfødsret, harmonerer slet ikke med regeringens menneskesyn, med de to regeringspartiers menneskesyn.
Der skal være plads til både forståelse og tilgivelse, også når vi taler om betingelser og kriterier for at få dansk indfødsret.
Med de ord vil jeg på regeringens vegne afvise tilslutning til det af V og K fremsatte forslag.